Ampamoizamaso (tononkalo)

AMPAMOIZAMASO 
Tsy mba afaka ao an-tsaiko ilay havoana,

'Lay fihoarana, 'lay tany fisentoana;

Eo no fara-fitsinjovana an'Iarivo,

Eo ny dobon-dranomaso dia marivo.

Eo ny fo motebitebin'alahelo,

Ny zritreritra mandeha mamelovelo;

Eo ny sento dia miloatra ka tsy tana

Raha mitazana ny tany nialana.

Eny am-paravodilanitra eny, indro,

Toa havoana rakotr'ala mikirindro,

Elo rahona no eny mitatao,

Mahamalomaloka azy toy izao.

Mitampody indray ny lasa fa tsaroana,

Ka ny havana toa hita manoloana;

'Ndray miserana eo izany toa ankaso

'Zay mitranga hampirotsa-dranomaso!

Vetivety dia atao ny fara-jery,

'Zay no fara-topi-maso, hany hery;

Kanjo safotra izay mantsy ka mijoy,

Fa "hilaozana tokoa ilay tsy foy!"

O! ry vohitro malala, ry akany,

E! Mamoy anao ny maso ka tomany,

Fa ny foko raha sarahina handao,

Dia vao mainka koa mifototra aminao.

Jean NARIVONY

(Amboara voafantina, tak.143-144)

 Loharano 
1.https://poetawebs.e-monsite.com/pages/fakafaka/page-39.html